***Αθήνα, 30 Δεκεμβρίου 2015***

**Καθήκον και συμφέρον για όλους να συμβάλλουμε**

**στην εθνική , κοινωνική ανάταξη και ανασυγκρότηση**

**Μήνυμα για την Νέα Χρονιά 2016**

**του πρώην Προέδρου της Βουλής των Ελλήνων**

**ΔΗΜΗΤΡΗ ΣΙΟΥΦΑ**

**Κάθε ξεκίνημα νέας χρονιάς συνοδεύεται από ελπίδες και ευχές.**

Ελπίδες για μια καλύτερη εποχή για κάθε άνθρωπο, για κάθε οικογένεια, για κάθε λαό, για τον κόσμο.

Και ευχές για να γίνουν οι ελπίδες πραγματικότητα.

Κοινό χαρακτηριστικό των τελευταίων ετών για τη πατρίδα μας και τον Ελληνικό Λαό, είναι η διάψευση ελπίδων και ευχών. Η κρίση συνεχίζεται και σε πολλές εκφάνσεις της, επιδεινώνεται. Η αναζήτηση λύσης μετατρέπεται σε παράκληση θαύματος. Η απαισιοδοξία κυριαρχεί με όλα τα παραλυτικά χαρακτηριστικά της.

**Λογικά η λύση των προβλημάτων μας βρίσκεται σε έννοιες, ιδέες και πρακτικές που δεν θελήσαμε να εφαρμόσουμε ως τώρα:**

**Στη εθνική συνεννόηση αντί της διαμάχης.**

**Στη διαρκή και εποικοδομητική πολιτική συνεργασία αντί της μόνιμης σύγκρουσης. Η πολιτική αντιπαράθεση μεταξύ των κομμάτων να έχει χαρακτήρα αντιπαλότητας και όχι μόνιμης έχθρας.**

**Στην εθνική και κοινωνική ομοψυχία αντί του εθνικού διχασμού και της ταξικής αντιπαλότητας.**

**Στο σύγχρονο πνεύμα ιδεών αντί των ιδεολογικών εμμονών ενός απόμακρου παρελθόντος.**

**Στη συμμετοχή στα κοινά αντί της απαξιωτικής αποχής.**

Τα χρονικά περιθώρια είναι πλέον ασφυκτικά. Ίσως το 2016 είναι η τελευταία ευκαιρία για να αποσοβήσουμε την ανεπανόρθωτη βλάβη για το Έθνος, την Πατρίδα και τον Λαό.

Όλοι μαζί, και ο κάθε πολίτης χωριστά, έχει καθήκον και συμφέρον να συμβάλει στο έργο της εθνικής και κοινωνικής ανάταξης και ανασυγκρότησης.

**Εύχομαι το 2016, να φέρει τις συνθήκες που θα οδηγήσουν στην έξοδο από την κρίση.**

**Εύχομαι σε όλες και όλους υγεία και προκοπή.**

**Ιδιαίτερα στη νέα γενιά εύχομαι δύναμη και θάρρος.**